**Приложение № 2**

към чл. 6 (Доп. - ДВ, бр. 3 от 2006 г.,бр. 12 от 2016 г., в сила от 12.02.2016 г.)

**Информация**

**за преценяване на необходимостта от ОВОС**

**I. Информация за контакт с възложителя:**

**1. (Изм. – ДВ, бр. 12 от 2016 г., в сила от 12.02.2016 г.)**

**Име, местожителство, гражданство на възложителя - физическо лице, седалище и единен идентификационен номер на юридическото лице.**

Община Елхово

Кмет на Община Елхово – Петър Андреев Киров

ЕИК (код по БУЛСТАТ) – 000970165

**2. Пълен пощенски адрес.**

ул. Търговска 13

област Ямбол

град Елхово

Република България

8700

Интернет страница:

http://www.elhovobg.org

**3.Телефон, факс и e-mail.**

Телефон: +359 478 88004 /централа/

Fax: +359 478 88034

e-mail: [obshtina@elhovobg.org](mailto:obshtina@elhovobg.org)

**4. Лице за контакти.**

Галина Калканджиева – ст.експерт “Екология“ в община Елхово

Телефон: +359 478 81269

**II. Характеристики на инвестиционното предложение:**

1. Резюме на предложението.

*Настоящото инвестиционно предложение* е ново и предвижда„Проектиране и изграждане на компостиращa инсталация и инсталация за предварително третиране на генерираните отпадъци от община Елхово и община Болярово на територията на община Елхово“.

Инсталациите се предвиждат за изграждане на обща площадка в поземлен имот № 069011, местност „Хумата” по КВС на с. Добрич, община Елхово, област Ямбол. Площадката граничи със съществуващото депо за твърди битови отпадъци - ПИ 069007 по КВС /УПИ І по ПРЗ. На площадката ще постъпват генерираните отпадъци от общините Елхово и Болярово.

*Планираното инвестиционно предложение* „Проектиране и изграждане на компостиращa инсталация и инсталация за предварително третиране на генерираните отпадъци от община Елхово и община Болярово на територията на община Елхово“, включва:

* изграждането на инсталация за предварително третиране на смесено събраните отпадъци. Посредством преминаването на смесено събрания битов отпадък през инсталацията за предварително третиране се цели да се намали обема им и опасните им свойства, за да се улесни по нататъшното им третиране или да се повиши опозлотвояемостта им. Съгласно действащото законодателства всеки отпадък преди да попадне на площадката за депониране трябва да премине през инсталация за предварително третиране. На „входа“ на тази инсталация попада цялото количество смесено събрани битови отпадъци от всичките общини, които депонират отпадъците си на съответното депо за неопасни отпадъци.

Дейността, обект на проектното предложение следва да се счита като „предварително третиране“. Под „предварително третиране“ следва да се разбират всички физични, термични, химични или биологични процеси, включително сортирането, които променят характеристиките на отпадъците с цел да се намали обемът им или опасните им свойства, за да се улесни по-нататъшното им третиране или да се повиши оползотворяемостта им. Това разбиране е в съответствие с определението по т. 25 на § 1 на ДР на Наредба № 6 от 27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци.

* изграждането на инсталация за компостиране, предвиждаща технология за компостиране на редове на открито с принудителна аерация. Основната цел е производство на висококачествен компост, рециклиране на разделно събрани биоотпадъци генерирани на територията на Община Елхово и община Болярово, в съответствие с Наредба за разделно събиране на биоотпадъци и третиране на биоразградимите отпадъци, приета с ПМС № 20 от 25.01.2017 г. (Обн. ДВ, бр. 11 от 31.01.2017 г.).

Поради факта, че годишното количество на общия образуван и депониран битов отпадък от населението на територията на общината нараства, следва да се пристъпи към инвестиционно предложение за изграждане на компостираща инсталация. Инвестиционното предложение попада в обхвата на Приложение № 2, т. 11 б към Закона за опасване на околната среда (ЗООС).

Дейността, обект на проектното предложение следва да се счита като „оползотворяване“. Съгласно § 1, т. 13 от допълнителните разпоредби на Закона за управление на отпадъците „Оползотворяване" е всяка дейност, която има като основен резултат използването на отпадъка за полезна цел чрез замяна на други материали, които иначе биха били използвани за изпълнението на конкретна функция, или подготовката на отпадъка да изпълнява тази функция в производствено предприятие или в икономиката като цяло.

Приложение № 2 съдържа неизчерпателен списък на дейностите по оползотворяване.

Настоящото инвестиционно предложение може да се причисли към следните категории:

1. R 3 – рециклиране/възстановяване на органични вещества, които не са използвани като разтворители (включително чрез компостиране и други процеси на биологична трансформация), и/или

2. R 10 – обработване на земната повърхност, водещо до подобрения за земеделието или околната среда.

**2. Доказване на необходимостта от инвестиционното предложение.**

През 2012 г. беше приет нов Закон за управление на отпадъците (ЗУО). ЗУО въвежда изискванията на Рамковата директива за отпадъците 2008/98/ЕС в българското законодателство и регламентира мерките и контрола за защита на околната среда и човешкото здраве чрез предотвратяване или намаляване на вредното въздействие от образуването и управлението на отпадъците, както и чрез намаляване на цялостното въздействие от използването на ресурси и чрез повишаване ефективността на това използване. Член 52 от ЗУО изисква общините да разработват и изпълняват програми за управление на отпадъците за територията на съответната община за период, който следва да съвпада с периода на действие на Националния план за управление на отпадъците 2014-2020 г. и Националната програма за управление на отпадъците като негова съществена част, да ги разработят в съответствие със структурата, целите и предвижданията на НПУО. В допълнение ЗУО изисква в общинските програми за управление на отпадъците, да се включват и необходимите мерки за изпълнение на задълженията на общините, произтичащи от същия закон.

За биоразградимите битови отпадъци ЗУО регламентира конкретни количествени цели за отклоняване на битови биоразградими отпадъци от депата за битови отпадъци. Разпоредбите на Закона за управление на отпадъците (ЗУО) изискват до 31 декември 2020 г. ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995 г. Тази цел е в съответствие и с изискванията на Директива 1999/31/ЕС относно депа за отпадъци. Намаляването на депонираните биоразградими отпадъци има пряко отношение към политиките за климатичните промени, тъй като води до намаляване на емисиите на парникови газове.

Наредба за разделно събиране на биоотпадъци и третиране на биоразградимите отпадъци, приета с ПМС № 20 от 25.01.2017 г. (Oбн. ДВ, бр. 11 от 31.1.2017 г.), изисква разделно събраните биоотпадъци да се оползотворяват чрез дейностите, обозначени със следните кодове по Приложение № 2 към § 1, т. 13 от допълнителните разпоредби на ЗУО:

1. R 3 - рециклиране/възстановяване на органични вещества, които не са използвани като разтворители (включително чрез компостиране и други процеси на биологична трансформация), и/или

2. R 10 - обработване на земната повърхност, водещо до подобрения за земеделието и околната среда;

Целите се считат за изпълнени при условие, че биоотпадъците са събрани разделно при източника на образуване, транспортирани и предадени за оползотворяване. В допълнение Наредбата изисква от кметовете на общини да осигурят цялото количество образувани биоотпадъци от поддържането на обществени площи, паркове и градини на територията на съответната община да се събират разделно и оползотворяват. Биоотпадъците, преработени чрез домашно компостиране, се считат от законодателството за предотвратени отпадъци и не се отчитат за изпълнение на целите за биоотпадъците.

Съгласно чл. 31, ал. 1, т.1 от Закона за управление на отпадъците, във всеки от регионите по чл. 49, ал. 9 системите за разделно събиране, повторна употреба, рециклиране и оползотворяване на битови отпадъци осигуряват като минимум изпълнението на следните цели:

- най-късно до 1 януари 2020 г. подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци;

Законът за управление на отпадъците се включи общоевропейската цел за рециклиране на битовите отпадъци, приета в законодателство на ЕС през 2008 г. По-конкретно за общините в България се постави изискването да достигнат поетапно до 2020 г. рециклиране на битовите отпадъци от хартия и картон, метали, пластмаса и стъкло (в които потоци отпадъци се включват и отпадъците от опаковки от същите материали) в следните количества:

до 1 януари 2016 г. - най-малко 25 на сто от общото им тегло

до 1 януари 2018 г. - най-малко 40 на сто от общото им тегло

до 1 януари 2020 г. - най-малко 50 на сто от общото им тегло.

За постигане на горепосочените цели, кметът на общината, съгласно чл. 52, ал. 1 от ЗУО, разработва и изпълнява програма за управление на отпадъците за територията на съответната община, в която включва мерки за предотвратяване на образуването, разделно събиране и оползотворяване на биоотпадъците на територията на общината, отчитайки специфичните условия на отделните видове населени места (големина, тип, брой жители и др.).

Мерките включват най-малко:

- въвеждане на системи за разделно събиране на отпадъците от хартия, картон, пластмаса, стъкло и метал;

- план за изграждане на съоръжения за предварително третиране на смесено събраните битови отпадъци, чрез което да се отклоняват от отпадъците за депониране масово разпространените отпадъци в т.ч. излезни от употреба гуми, хартия, картон, стъкло, пластмаса, електроуреди, метал и др.

- поетапно въвеждане на разделно събиране и оползотворяване на биоотпадъците, събирани чрез общинските системи за разделно събиране, както и изчисление на броя на домакинствата и на населението на всяка община, обслужвани от общинската система за разделно събиране;

- разделно събиране и оползотворяване на отпадъците от обществени зелени площи, паркове и градини;

- план за изграждане на съоръженията за оползотворяване на биоотпадъците, когато такива са предвидени на територията на общината, съгласно решението по чл. 26, ал. 1, т. 4 от ЗУО, в т.ч. определяне на местоположението, необходимия капацитет и технология за третиране;

- насърчаване компостирането на място;

- повишаване на информираността на населението за ползите и изискванията за разделното събиране и оползотворяване на биоотпадъците.

Чрез изграждането и въвеждането в екплоатация на двете инсталации ще се постигнат заложените цели, като се осигури чрез инсталацията за предварително третиране намаляване на количеството отпадък, което ще се депонира поне с 50% спрямо количеството на входящия поток от отпадъците, както и ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995

Управляващият орган на Оперативна програма „Околна среда“ 2014-2020, изпрати покана за участие в процедура чрез директно предоставяне на безвъзмездна финансова помощ BG16M1OP002-2.006 „Втора комбинирана процедура за проектиране и изграждане на компостиращи инсталации и на инсталации за предварително третиране на битови отпадъци“ по приоритетна ос 2 „Отпадъци“. Община Елхово и Община Болярово са конкретени бенефициенти по процедурата. Целта на процедурата е намаляване на количеството депонирани битови отпадъци чрез осигуряване на допълнителен капацитет за разделно събиране посредством отклоняването за последващото оползотворяване на масово разпростронените отпадъци от количеството на смесеносъбраните битови отпадъци и рециклиране чрез компостиране на зелени и/или биоразградими отпадъци.

Чрез изпълнение на мерките по процедурата ще се подпомогне:

- постигането на националните цели, заложени в българската нормативна уредба и в Националния план за управление на отпадъците (2014-2020 г.), за ограничаване до 2020 г. на количеството на депонираните биоразградими отпадъци до 35% от общото количество на същите отпадъци, образувани към 1995 г.

- постигане на националните цели, най-късно до 1 януари 2020 г. подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци

- изпълнението на задължението на България като държава – членка на ЕС, произтичащо от чл. 6 от Директива 1999/31/ЕО относно депонирането на отпадъци, за приемането на мерки да се депонират само отпадъци, които вече са били третирани. На територията на община Елхово няма изградена компостираща инсталация.

Изводите от направен анализ за необходимостта от изграждане на допълнителна инфраструктура за управление на отпадъците на територията на РСУО – Елхово, показва че на територията на сдружението лисват изградени, изграждащи се или инвестиционни намерения да бъдат изградени в бъдеще инсталации или съоръжения за компостиране и за предварително третиране. Предвид обстоятелството, че на територията на РСУО Елхово липсва инфраструктура, която да осигури постигане на заложените национални цели в областта на управление на отпадъците, е оправдано изграждането на инфраструктура, която да подкрепи общините за реализиране на задълженията им.

**3. (Доп. – ДВ, бр. 12 от 2016 г., в сила от 12.02.2016 г.) Връзка с други съществуващи и одобрени с устройствен или друг план дейности в обхвата на въздействие на обекта на инвестиционното предложение и кумулиране с други предложения.**

Инвестиционното предложение кореспондира с ПУП– ПРЗ за част от поземлен имот № 069011, местност „Хумата” по КВС на с.Добрич, община Елхово и одобрено задание за изработване на ПУП- ПРЗ.

Инвестиционното предложение е и в пряка връзка с:

- Национален план за управление на отпадъците 2014-2020 г.,

- Програма за управление на отпадъците на община Елхово 2014-2020 г.

- Програма за управление на отпадъците на община Болярово 2017-2020 г.

**4. Подробна информация за разгледани алтернативи.**

Вариант 1 е свързан с реализцията на проктното предложение, изграждането на компостираща инсталация и инсталация за предварително третиране. Изборът на площадката, на която ще бъдат изградени инсталациите е максимално съобразено с изискванията на процедурата. Теренът е общинска собственот на община Елхово. Достъпът до площадката ще се осъществява съгласно съществуващата към момента пътна мрежа.

В хода на реализацията на проекта няма да бъдат засегнати допълнителни или околни терени, а строителната дейност ще се осъществява само в границите на предвидения имот.

Процесите по компостиране и предварително третиране са организирани по начин, който да не влошава състоянието на компонентите на околната среда.

Реализирането на инвестиционното намерения ще създаде условия за устойчиво и интегрирано развитие на района чрез намаляване на количеството на депонираните отпадъци и създаването на условия за последващо третиране на рециклируемите фракции.

Вариант 0 – не предвижда изграждане на инсталациите

Вариант 0: Според ПЗР на ЗООС “нулевата алтернатива” е възможността да не се осъществява дейността предвидена с инвестиционното предложение. Нулевата алтернатива по принцип може да бъде изпълнена от гледна точка на опазване компонентите на околната среда от замърсяване и увреждане. При спазване на законовите изисквания, реализацията на инвестиционното предложение няма да повлияе негативно върху компонентите на околната среда и няма да доведе до замърсяването или увреждането им, поради което в случая не би следвало да бъде изпълнена нулева алтернатива. Освен това изграждането на обекта ще има социален ефект, свързан с осигуряване на нови работни места за местното население, както и намаляване количествата депониран отпадък.

**5. Местоположение на площадката, включително необходима площ за временни дейности по време на строителството.**

ПУП- ПЗ е с обхват поземлен имот 069011, публична общинска собственост, Акт № 3901/02.12.2016 г.– пасище, мера с площ 10 000 м2, образуван от делба на поземлен имот 69008 с площ 1389,943 дка по КВС на с.Добрич.

Имотът се намират на север от населеното място, граничи със съществуващото депо за твърди битови отпадъци - ПИ 069007 по КВС /УПИ І по ПРЗ/, местен път - ПИ 069009 и ПИ 069012- пасище, мера.

Инвестиционният проект ще се реализира извън границите на защитени зони, съгласно Закона за биологичното разнообразие, защитени територии и територии за опазване обектите на културното наследство и не се очаква да настъпи значително въздействие върху компонентите на околната среда.

Съобразно всички нормативни разпоредби на Наредба 7 от 24.08.2004г. за изискванията, на които трябва да отговарят площадките за разполагане на съоръжения за третиране на отпадъци, както и отстояния за съоръжението до чувствителни зони, отстояние от болнични заведения, защитени територии, Натура 2000, наличие или не на изградена инфраструктура, отстояние от водоизточници, категория на земята и др., за бъдещата площадка за компостираща инсталация е определен общински терен , извън населено място в землището на с. Добрич“.

Определената площадка е:

□ извън границите на защитена територия по смисъла на Закона за защитените теритоии;

□ извън район със значителен потенциален риск от наводнения;

□ на повече от 1 км от водоизточници и съоръжения за питейно-битово водоснабдяване и на водовземни съоръжения за минерални води;

□ не попада в район с регистрирани свлачища;

□ разположена в подветрената страна и/или е на разстояние повече от 300 м спрямо обекти на здравна защита;

□ разположена в подветрената страна и/или е на разстояние повече от 1 000 м спрямо обекти на здравна защита - Лечебни заведения.

На терена не са извършвани минни разработки, които да създават потенциална опасност от слягане и пропадане.

Предвид местоположението на Община Елхово, спрямо границите на Република България и естеството на проекта не се очаква трансгранично въздействие в резултат от реализацията на проекта.

Към настоящия момент определеният общински терен е процедиран съгласно Закона за устройство на територията.

**6. (Доп. – ДВ, бр. 12 от 2016 г., в сила от 12.02.2016 г.) Описание на основните процеси (по проспектни данни), капацитет, включително на дейностите и съоръженията, в които се очаква да са налични опасни вещества от приложение № 3 към ЗООС.**

1. **Инсталацията за предварително третиране на смесеносъбраните битови отпадъци**

Инсталацията за предварително третиране на смесени битови отпадъци ще е с максимален капацитет 1 400 т/годишно. С инсталацията може да бъде сортиран 26 т. битов отпадък на ден – при едносменен режим от 6 до 10 души персонал и 260 работни дни в годината. При увеличаване на генерираните количества и обеми от ТБО, предназначени за сепариране, максималният капацитет на обработка с инсталацията може да се постигне с увеличение на персонала и работата с инсталацията чрез увеличение на персонала и работа.

**Основни стъпки на процеса на предварително третиране на смесено събрани битови отпадъци.**

Процесът предварително третиране обхваща следните основни стъпки:

* Събиране на отпадъка от източника и неговото транспортиране до регионалната система за управление на отпадъците;
* Площадка за разтоварване на отпадъците преди последващия етап на разделяне на фракцията;
* Отделяне на фракция с големина до 80 мм от общо събраните смесени битови отпадъци;
* Разделяне на рециклируемите отпадъци от общо събраните смесени битови отпадъци;
* Компактиране на разделения вече отпадък, предназначен за предаване на друга фирма/организация за оползотворяване;
* Складиране на рециклируеми отпадъци;
* Стабилизиране на биоразградимата фракция преди депониране;
* Депониране на остатъчните фракции, които не могат да бъдат оползотворени.

В инсталацията за сепариране ще бъдат обработвани смесените битови отпадъци, обозначени с код 20 03 01, съгласно списъка с отпадъци от Наредбата за класификация на отпадъците.

Предложената технология и организация на площадката ще осигурят възможност за отделяне на следните изредени видове отпадъчни фракции :

• хартия;

• картон;

• РЕТ (полиетилен терефталат);

• LDPE (полиетилен ниска плътност);

• HDPE (полиетилен висока плътност);

• PР (полипропилен);

• РS (полистирол);

• PVC (поливинил хлорид);

• Al (алуминий);

• Fe (желязо);

• Стъкло;

• Кожа и текстил.

За функционирането на инсталацията за предварително третиране е необходимо следното оборудване и техника:

* Кантар;
* Транспортни ленти;
* Машина за отделяне на фракция с големина до 80 мм;
* Машина за отделяне на металната фракция;
* Машина за компактиране;
* Мотокар;
* Челен товарач.

**Зони в инсталацията за предварително третиране**

* Приемна зона;
* Зона за разтоварване на отпадъка;
* Зона на сепариране;
* Зона за съхранение на разделените отпадъци;
* Зона за изграждане на административна/битова сграда;
* Зона за стабилизиране на остатъчната и подситова фракция.

**Описание на процеса**

Съгласно действащото законодателства всеки отпадък преди да попадне на площадката за депониране трябва да премине през инсталация за предварително третиране. На „входа“ на тази инсталация попада цялото количество смесено събрани битови отпадъци от всичките общини, които депонират отпадъците си на съответното депо за неопасни отпадъци.

При влизането и излизането на площадката всяка кола ще минава през Контролно- пропускателен пункт и кантар, като данните ще се обработват от администратора на данни.

Колата разтоварва отпадъка в зоната за разтоварване на отпадъка ( в рамките на няколко часа) до неговото последващо обработване. Първоначално ще се извършва визуален контрол и отстраняване на замърсители и едрогабаритни отпадъци. Всички опасни отпадъци, които бъдат визуално идентифицирани ще бъдат отстранявани. Освен това всички едрогабаритни отпадъци, които потенциално могат да разрушат инсталираното оборудване или да нарушат процеса на сортиране, ще бъдат отстранявани и насочвани директно за депониране. Отпадъците от мястото им на разтоварване посредством челния товарач ще бъдат до зоната за сепариране.

Зона за сепариране. Тази зона е основна при предоставянето на услугата „предварително третиране на отпадъци“. В нея ще бъдат разположени основните съоръжения от техническото оборудване свързано със сепарирането на отпадъци (като транспортни ленти, машина за отделяне на метали, честотни преобразователи за регулиране скоростта на подаване на отпадъците и пр.). В тази зона ще се обработва отпадък с големина над 80мм. В тази зона ще се извършва същинската дейност по сепарирането на отпадъка. Ще бъдат обособени работни места за ръчно/механично отделяне и сепариране на отделни групи видове отпадъци. Броят на постовете за отделяне на оползотворимите материали ще бъде съобразен, както с броят на видовете отпадъци, които трябва да се сепарират и отделят от общия поток смесен битов отпадък - постъпващ на „вход“ за сепарация, така и с техните количества. Цялото оборудване и машините трябва да бъдат съобразени и оразмерени съгласно входящия поток отпадък на инсталацията, така че да се постигне максимално разделяне на рециклируемите и постигане на целите, заложени в НПУО 2014-2020 г. След сепарацията количествата разделени отпадъци посредством транспортна лента ще бъдат отвеждани до машината за компактиране.

Варианта за съхранение на отпадъците, които не могат да бъдат компактирани е те да се събират и съхраняват временно в контейнери. Такива отпадъци са основно метали и стъкло. Остатъчния материал ще бъде насочен към машина за отделяне на металната фракция, чрез който ще се осигурява сепарирането на черните метали.

Подситовата фракция (финната фракция) ще бъде подложена на стабилизиране и получения материал ще бъде използван за запръстяване на клетката на депото.

При варианта на нестабилизиране на отпадъка преди неговото депониране не може да бъде дадена гаранция че ще бъдат постигнати целите, а именно намаляване на количеството депонирани отпадъци до 2020 г. с минимум 50%.

В близост до основната зона ще бъде обособена и зона за санитарни нужди и почивка – баня, тоалетни, стая за почивка, столова и съблекални за персонала на инсталацията.

Извън зоната за основната дейност на площадката ще има обособена зона за временно съхранение на рециклируемите отпадъците преди тяхното предаване на други фирми извършващи дейности по рециклиране или оползотворяване.

1. **Инсталация за компостиране на зелени и/или биоразградими отпадъци**

Планираното съоръжение представлява технология за компостиране на покрити редове на открито с контролирана аеробна компостираща система. Основната цел е опазване на околната среда посредством производството на висококачествен компост, чрез компостиране на разделно събрани зелени и дървесни отпадъци от територията на община Елхово и община Болярово, на територията на Община Елхово. Технологията е разработена в съответствие с Инструкциите за определяне на националните технически изисквания към съоръженията за третиране на зелени и дървесни отпадъци (компостиране) и на насоките за кандидатстване по приоритетна ос 2 „Отпадъци“ на Оперативна програма „Околна среда 2014 – 2020“. В резултат на приложената технология, след извършена външна оценка на качеството на компоста, за съответствие с всички критерии за качество, регламентирани в Наредба за разделно събиране на биоотпадъци и третиране на биоразградимите отпадъци, произведеният компост ще е достигнал статут на продукт, който да може да бъде пуснат свободно на пазара в Република България или да бъде използван от общината за собствени цели. Предвидено е в системата за събиране на зелени отпадъци да се включат отпадъци от обществените и частните градини и паркове, включително сено, слама, дървесен чипс и стърготини. Процесът на компостиране включва следните основни оперативни стъпки:

• приемане и контрол на свежите входящи материали;

• временно съхранение на входящи материали;

• раздробяване на обемистите отпадъци от паркове и градини;

• изграждане на редове (купове) на открито с принудителна аерация;

• протичане на интензивна фаза с принудителна аерация и с редовно поливане чрез използване на инфилтрата и дъждовната вода, събрани в басейна за инфилтрат;

• мониторинг и документиране на процеса на компостиране;

• контрол на системата за принудително аериране;

• процес на доузряване на открито (без чергила);

• складиране на остатъчния материал

• хигиенизиране на площадката в съответствие с действащото законадателство на територията на Република България;

Компостирането, освен най-добрия метод за обезвреждане на органични отпадъци от различно естество, е също и подходящ метод за получаване на висококачествени органични подобрители, които са в състояние да заместят оборския тор в екстензивното растениевъдство и частично торфа в интензивното производство.

Предприятие, което произвежда висококачествен компост, не само обработва отпадъци, а всъщност рециклира органичните съставки на отпадъците чрез естествен биологичен процес за нуждите на селското стопанство. Това е най-добрия метод, чиято основна цел е съхранение на природните ресурси и опазване на околната среда, чрез намаляване на количеството депонирани зелени и дървесни отпадъци на Регионалните депа.

**Таблица 1: Кодове и наименования на материали, попадащи в обхвата на определението за биоразградими отпадъци, подходящи за производство на компост:**

|  |  |  |  |  |
| --- | --- | --- | --- | --- |
| **Описание на отпадъците** | | **Допълнителна**  **информация** | **Код и наименование на отпадъците съгласно наредбата по чл. 3, ал. 1 ЗУО** | |
| ***Органични растителни отпадъци от градините и парковете и други зелени биоотпадъци*** | | | | |
| Трева, сено, листа |  | | 20 02 01 | биоразградими отпадъци |
| Листа |  | | 20 02 01 | биоразградими отпадъци |
| Растителни отпадъци, цветя | от пазари и домакинства | | 20 02 01 | биоразградими отпадъци |
| Дървесна кора | само кора, която не е химически третирана | | 03 01 01 | отпадъци от корк и дървесни кори |
|  | | | 03 03 01 | отпадъчни кори и дървесина |
| Дървесина, дървесни изрезки и храсти | само нетретирана дървесина | | 03 01 05 | трици , талаш , изрезки , парчета, дървен материал,талашитени плоскости и фурнири, различни от упоменатите в 03 01 04 |
| Дървесина от  преработката на  необработен дървен материал | само нетретирана дървесина | | 03 01 05 | трици , талаш , изрезки , парчета, дървен материал, талашитени  плоскости и фурнири, различни от упоменатите в 03 01 04 |
| Отпадъци от  гробищните паркове - разделено събрани | растителни отпадъци, цветя, дървесина | | 20 02 01 | биоразградими отпадъци |

На този етап от разработването на инвестиционното намерение, могат да бъдат дадени прогнозни приблизителни данни за количество зелен/градински отпадък, който ще подлежи на третиране: 4152 т./г

Компостирането на зелените и дървесни отпадъци създава здравословен, безопасен продукт с висока стойност за растениевъдството, който е лесен за употреба (складиране, транспортиране, разпръскване).

Компостирането се различава съществено от другите бързи химични и физични методи, произвеждащи нетрайни продукти, които изискват спазването на специални и сложни правила. Въпреки това, ако органичната субстанция, която се внася в почвата, е недостатъчно влажна, това влошава допълнително микрофлората й заради метаболитните продукти несъвместими с растежа на растенията.С аеробното третиране на отпадъците можем да предотвратим тези фактори, които са токсични за растенията.Поради това готовият продукт е здравословен и не мирише. Подхранващият продукт, получен при процеса на компостиране притежава характерен мирис, текстура и влажност, както и физиологични свойства съвместими с растенията.

Към инвестиционното предложение се предвижда подготовка и изграждане на основната инфраструктура (за подготовка и изграждане на обекти и подобекти в границата на площадката за компостиране).

*Не се предвижда на инсталацията за компостиране да постъпват опасни вещества съгласно приложение № 3 към ЗООС. Не се предвижда да се изпълняват дейнсоти, при които се използват опасни вещества. Не се предвижда използването на съоръжения, работещи с опасни вещества.*

Планираното съоръжение представлява технология за компостиране на покрити редове на открито с контролирана аеробна компостираща система. Основната цел е опазване на околната среда посредством производството на висококачествен компост, чрез компостиране на разделно събрани зелени и дървесни отпадъци на територията на Община Елхово и община Болярово. Технологията е разработена в съответствие с Инструкциите за определяне на националните технически изисквания към съоръженията за третиране на зелени и дървесни отпадъци (компостиране), утвърдени със заповед на министъра, съгласно чл. 18, т.1 от Наредбата за третиране на биоотпадъците, съответно и на насоките за кандидатстване по приоритетна ос 2 „Отпадъци“ на Оперативна програма „Околна среда 2014 – 2020“.

В резултат на приложената технология, след извършена външна оценка на качеството на компоста, за съответствие с всички критерии за качество, регламентирани в Наредбата за третиране на биоотпадъците, произведеният компост ще е достигнал статус на продукт, който да може да бъде пуснат свободно на пазара в Република България.

Предвидено е в системата за събиране на зелени отпадъци да се включат отпадъци от обществените и частните градини и паркове, включително сено, слама, дървесен чипс и стърготини.

Компостиране чрез покрити с мембрана аерирани статични купове

Необходима площ за разполагане на инсталацията за компостиране

Инсталацията за компостиране се състои от следните елементи:

- Зона за приемане на отпадъци и съоръжение за предварителна обработка (предварително третиране);

- Основна зона за изграждане на купове за компостиране;

- Зона за зреене и съхраняване на компоста

Общата площ, необходима за биологично третиране на отпадъци трябва да осигури участък за приемане на отпадъци, площи за пренасяне и работна зона, и съответно, необходимата активна зона за компостиране и узряване на компоста. Площадката трябва да е с непромокема настилка (асфалт, бетон или друга подобна непромокаема повърхност, която е в състояние да издържи на износване от обичайните операции, и ще се предотврати изпускането на инфилтрат в околната среда). Също така трябва да има изградена система за събиране на инфилтрат.

Информация за технологията на компостиране

Избраната технология е за компостиране на покрити редове чрез аерация (покриване на органичната фракция с мембрана). Технологично процеса протича по следния начин. Органичната фракция постъпва в куповете за компостиране, където се прилага принудителна аерация и процесът преминава през три отделни фази. Първата фаза трае около четири седмици, през които куповете се аерират интензивно и 20% от входящата маса се губи като водни пари, CO2, летливи съединения и инфилтрат. След 4 седмици, куповете се разкриват, получения продукт се мести посредством челен товарач в зоната за доузряване и се оставя да „зрее” за още 2 седмици. След още едно обръщане се получава висококачествен компост. Положително влияние върху процеса на компостиране се постига чрез въздухопропускливи и водонепроницаеми мембрана, които възпрепятстват постъпването на дъждовна вода в куповете. Ползите от полупропускливата мембрана, използвана за покриване на системата с аерирани статични купове са пропускливи и устойчиви на атмосферни влияния свойства, които позволяват:

o Защита от дъжд и слънце / контрол на влагата;

o Бидейки водоустойчива и ветроупорна, мембраната предпазва компостираният материал от природните стихии, а следователно и от нежелани процеси на разлагане. Като пропусклива за водна пара и въздух, тя оказва влияние върху отделянето на влага по време на компостирането и позволява отделянето на CO2, получен по време на процеса;

o Разделяне на дъждовните води и инфилтрата;

o Висока степен на контрол на неприятните миризми;

o Висока производителност на малка площ.

Комбинацията от мембранно покритие и контролирана аерация позволява протичането на устойчив процес. Снабдяването с достатъчни количества кислород и осигуряването на подходяща температура се постига посредством аериране под налягане, като в същото време се минимизира отделянето на неприятни миризми и микробни емисии. Полученият в резултат изолационен слой въздух гарантира равномерно разпределение на температурата в тялото на куповете, като по този начин осигурява постоянна хигиенизация на компостирания материал. В същото време, мембраната служи като физическа бариера срещу миризми и други газообразни вещества, отделяни от компостирания материал. По този начин мембраната се явява ефективна бариера срещу спори и микроорганизми.

Основни елементи на системата за компостиране

Основните елементи на инсталацията за компостиране са:

– Площадка за компостиране;

– Мембрана за покриване на компостните редове;

– система за вентилация и разпределение на въздуха;

– система за събиране на инфилтрат

– басейн за инфилтрат;

– система за контрол на процеса.

Призмите се развалят след четири-седмичен период на узряване. Първата стъпка е да се събере платнището от призмата, след това да се извадят измервателните уреди. Започва развалянето на призмите. След интензивно зреене от 4 седмици, компостът обикновено не достига степен на пълна зрялост. Затова се препоръчва няколко седмици последващо зреене. През последващото зреене завършва преобразуващия процес и материалът се стабилизира. Тогава компостът може да бъде пресят, пакетиран или струпан в зависимост от бъдещата употреба.

В процеса на компостиране в зависимост от структурния материал ще се получат едри частици, които не са успели да се разградят при процеса на компостиране. Те ще бъдат отделени от готовия компост чрез пресяване. Тази фракция може да се влага като „мая“ за новообразуваната партида компост, а при наличен остатък, който се предвижда да бъде в минимални количества, ще бъде извозван до РДНБО в село Добрич, община Елхово.

**7. Схема на нова или промяна на съществуваща пътна инфраструктура.**

Достъпът до инсталациите ще се осъществява, посредством съществуващ местен път - ПИ 069009

1. **Програма за дейностите, включително за строителство, експлоатация и фазите на закриване, възстановяване и последващо използване**.

След одобрението на проектното предложение ще стартира изготвянето на работните проекти, съгласно изготвеното Прединвестиционно проучване и в съответствие с Наредба 4 от 21 май 2001 г. за обхвата и съдържанието на инвестиционните проекти. След одобрението на Работните проекти за компостираща инсталация и инсталацията за предварително третиране и издаването на Разрешително за строеж ще стартира строителството.

В изпълнението на проекта се предвижда и доставка и монтаж на необходимите съоръжения и оборудване за инсталацията за предварително третиране и компостиращата инсталация, както и необходимото оборудване за организиране на разделното събиране на биоразградимия отпадък.

1. **Предлагани методи за строителство.**

*Инсталация за предварително третиране*

Планираното съоръжение е предвидено да бъде изградено в съответствие с Наредба № 6 от 27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци и Ръководството за предварително третиране преди депониране на отпадъци в Република България, утвърдено със Заповед № РД - 664 от 29.08.2014 г. на министъра на околната среда и водите.

*Компостираща инсталация*

Планираното съоръжение представлява технология за компостиране на покрити редове на открито с контролирана аеробна компостираща система. Основната цел е опазване на околната среда посредством производството на висококачествен компост, чрез компостиране на разделно събрани зелени и дървесни отпадъци на територията на общините от РСУО Елхово. Технологията е разработена в съответствие с Инструкциите за определяне на националните технически изисквания към съоръженията за третиране на биоотпадъците (компостиране), утвърдени със заповед на министъра, съгласно чл. 18, т.1 от Наредбата за третиране на биоотпадъците, съответно и на насоките за кандидатстване по приоритетна ос 2 „Отпадъци“ на Оперативна програма „Околна среда 2014 - 2020”.

Строителството ще се извърши, както следва:

* Подготвителни дейности - почистване на терена, изграждане на временна строително-ситуационна площадка, трасировка, доставка на табели, противопожарни пособия и други.
* Изкопни дейности;
* Планировъчни мероприятия;
* Бетонови работи;
* Армировъчни работи;
* Отводнителни мероприятия - облицовани окопи, дренажни системи и площадки с площно отвеждане на повърностни води - гравитачно;
* Оформление на площадките съгласно проектните изисквания и параметри;
* Довършителни работи - почистване и др.

Сградите са едноетажни - стоманобетонова конструкция, фасадни и преградни стени съгласно изготвения проект. Топлоизолирани стени и покриви, в случай, че се предвижда в работния проект.

Предвидена е надеждна хидроизолация на бесейна за инфилтрат.

1. **Природни ресурси, предвидени за използване по време на строителството и експлоатацията.**

По време на строителството горния хумусен пласт ще се използва за изграждане на зелените площи.

Ще се използват вода, енергия, горива, инертни материали - трошен камък, баластра и др. относими за строителния процес.

Необходимите максимални секундни водни количества за питейно-битови, технологични и пожарни и аварийни нужди на този етап се определят както следва:

* За питейно-битови нужди - 0,28л/сек.
* За технологични нужди - 1,2 л/сек.
* За противопожарни нужди - 10л/сек

**Водоснабдяването** на обекта, според предпроектните проучвания и данните от „ВиК” ЕООД гр.Ямбол , ще стане от съществуващо водопроводно отклонение за Регионалното депо на Общините Елхово и Болярово ,представляващо имот 069007, който минава през настоящия имот . Захранващият водопровод е ф90мм /ПЕ-ВП/ , а водомерът отчитащ разхода на вода за депото е комбиниран ,монтиран на около два километра на югозапад от ПИ 069007. Предвидено е водопроводно отклонение и спомагателен водомерен възел, след общия комбиниран.На отклонението ще се инсталира ТСК с охранителна гарнитура. Водомерният възел ще се монтира във водомерна шахта . Мястото на водомерната шахта е показано на чертеж Ситуация в М 1:1000 .

В следващият етап на проектиране ще се уточнят точно необходимите водни количества за питейно - битови и противопожарни нужди и съоръжения по водопроводната мрежа

**Изгребна яма**

В близост до имота няма изградена улична канализация. Отпадните фекално-битови води от имота ще бъдат включени в приемник на площадката –безотточна яма. Почистването и извозването на събраните в ямата отпадни води ще се прави със специализиран автомобил до най-близката канализационна мрежа след сключване на договор със съответния оператор, съгласно Наредба 4/14.09.04г. за условията и реда за присъединяване на потребителите и за ползване на водоснабдителните и канализационни системи.

|  |
| --- |
| Останалите като вис на формираните води по потоци –промишлени и др. Ще се отвеждат към локални пречиствателни съоръжение и изгребни ями.  Отвеждането на отпадъчните води от сградата с битово помещение ще се осъществи чрез изграждането на канализация от тръби PVC SN4 DN110 с дължина извън сградата L=6,70m. Предвижда се готова полипропиленова шахта DN400 за ревизия на канализационната мрежа. Битовата канализация ще се заусти в монолитна изгребна яма 6,5 m3.  **Басейн за събиране на инфилтрат** |
| Формираните отпадни води ще се събират в определен за целта басейн - басейн за събиране на инфилтрат от дъждовните води стичащи се от асфалтираната площадка. Капацитетът на басейна ще бъде определен в зависимост от количеството валежи средно за годината за територията на община Елхово по данни от БАН. | |

При новото застрояване да се спазват отстоянията от подземните комуникации съгласно Наредба №8/28.07.1999 г. за правилата и нормите за разполагане на техническите проводи и съоръжения в населени места /мин отстояния от фундаменти на сгради и съоръжения /, Сервитутите според Наредба №4/2004г., Закона за водите чл.112 и Наредба №7 за ПНУОВТУЗ от 2003г., чл.58 съответно за участъците в и извън населеното място.

**Ел. захранване**

Основни характеристики на необходимото електрозахранване общо за обекта заявено от Възложителя:

Р = 300kW, Uh = 380/220V АС.

По отношение на изискванията за непрекъснато електрозахранване от електро­разпределителната мрежа НН обектът е III категория.

От направените предварителни проучвания и изходни данни от електроразпределителното предприятие, електрозахранването на обекта в новообразуваният имот е възможно да се осъществи от ТНН на съществуващ мачтов трафопост „ДТБО”, присъединен с ел.проводно отклонение от стълб 118 на извод СН „Дъбово”, п/я „Елхово”. Съществуващият мачтов трафопост „ДТБО”, трябва да се реконструира със силов трансформатор 400KVA 380/220V АС. Трафопостът и захранващият го ел. провод са собственост на Община Елхово.

Работата на мобилното и стационарно оборудване на площадката ще се извършва с конвенциални горива. Отчитането на използваната електроенергия и вода за питейно-битови, производствени и противопожарни нужди ще се извършва посредством съответните измервателни устройства.

*Не са предвидени други природни ресурси, които следва да се използват по време на строителството и експлоатацията.*

1. **Отпадъци, които се очаква да се генерират - видове, количества и начин на**

**третиране.**

**По време на експлоатацията:**

***Таблица 4: Код и наименование на отпадъците, които ще се генерират от работата на инсталацията за компостиране***

|  |  |
| --- | --- |
| **Код** | **Наименование** |
| **19 05 03** | **нестандартен компост** |
| **19 05 99** | **отпадъци, неупоменати другаде** |

Описаните в таблиците отпадъци ще бъдат предавани на лица, притежаващи необходимите разр./рег. документи по чл. 35 от ЗУО, в съответствие с чл. 6, ал.1 от ЗУО.

20 03 01 - смесени битови отпадъци и отпадъците от опаковки не се очаква да постъпват на инсталацията

***Примеси (Производствен процес).***

Примесите ще се събират и съхраняват в контейнери с колела с обем 1,10 м3, които ще се събират редовно от общинските системи за събиране на битовите отпадъци. В началната фаза е възможно едрите частици, не преминали през ситото (парчета дървесина), да влошат качеството на компоста, в който ще бъдат повторно използвани. В този случай веднъж годишно ще се извозват на регионалното депо.

***Отпадъчни масла /масла от поддръжка на машините***

Всички дейности, свързани с ремонт по машините или смяна на маслото ще бъдат извършвани във външни сервизи. Няма да се съхранява машинно масло на място.

***Очаквани количества на отпадъчните води (битови, промишлени), предвиден начин на тяхното третиране***

При необходимост от оросяване на материала за компостиране това ще се извърши с помпа, която ще черпи вода от басейна за инфилтрат посредством поливна система. Процесите на компостиране са придружени от изпарение на вода. особено ако се използва система за аериране. Обичайно съществува равновесие между събраната вода (от дъждове и инфилтрат) и необходимостта от напояване. Резервоарът за инфилтрат ще служи като буфер (едногодишен изравнител) за разликата във водните количества между периодите на обилни валежи и засушаване.

Съгласно чл.З, т.1 от Закона за управление на отпадъците (обн., ДВ, бр.53 отг., в сила от 13.07.2012 г.), по време на СМР строителните отпадъци, предназначени за оползотворяване, ще се събират на обекта в контейнери (или други подходящи съдове) разделно по кодове както следва:

170101 - бетон

170102 - тухли

170103 - керемиди, плочки, фаянсови и керамични изделия

17 02 01 - дървесен материал

17 02 02 - стъкло

17 02 03 - пластмаса

17 03 02 - асфалтови смеси, съдържащи други вещества, различни от упоменатите в 17 03 01

7 04 05 - желязо и стомана

**12.Информация за разгледани мерки за намаляване на отрицателните въздействия върху околната среда.**

**Шумовото въздействие.**

При функциониране на инсталацията не се очакват повишени нива на шумово въздействие. Реализацията на обекта няма да доведе до наднормени нива на шум, вибрации, или поява на вредни лъчения. Основният източник на шум ще се очаква от предвидените транспортни средства за извозване на входящия отпадък до инсталацията.

Прогнозните нива на шум на границата на производствената площадка не се очаква да преминават 50 dB (A) денем, а през вечерта и нощта ще са с още по-ниски стойности (във връзка с работното време на инсталацията).

**Неприятни миризми.**

***По време на строителство*** ограничаването на неприятните миризми ще се изразява в следните дейности:

* при сухо и ветровито време ще се извършва оросяване и овлажняване на строителната площадка, на подходите и на прилежащата към площадката пътна обслужваща инфраструктура, което ще намали нивото на праховите части и съответно миризми;
* ще се ограничи до минимум работата на двигатели с вътрешно горене на транспортната и строителната техника на празен ход, с оглед ограничаване на въглеродните емисии и неприятните миризми от изгорели газове.

***По време на експлоатация на компостиращата инсталация*** - избраната технология за компостиране е съобразена с намаляване на миризмите на площадката за компостиране и извън нея. Органичният отпадък (от домакинства) и разделно събраният зелен отпадък ще се транспортират и разтоварват до площадка за съхранение с твърдо непропускливо покритие до етапа на третиране. При предварителната обработка зеления отпадък ще преминава през шредер, а след това с помощта на челен товарач или с помощта на специализирано смилащо- смесващо-хомогенизиращо устройство се смесва с биоотпадъци (при наличие на такива). По време на процеса не се очаква наличие на неприятни миризми извън производствената площадка.

Компостните купове ще съдържат компост, който ще бъде правилно смесен и куповете ще бъдат добре аерирани, за да се предотврати образуването на анаеробни зони и емисии на вещества, причиняващи неприятни миризми в тях.

По време на процеса на компостиране компостните купове се покриват с полупропусклива мембрана, под която се образува фин кондензационен филм, в който неприятните миризми и други газообразни вещества се разтварят и се връщат обратно в материала за компостиране, където ще продължат да бъдат разграждани. По този начин мембраната се явява ефективна бариера, която не допуска вредни емисии в атмосферния въздух и разпространение на миризми.

Като допълнителна мярка за ограничаване на миризмите се предвижда по време на ветровити дни да не се извършва преместване и обръщане на компостен материал.

Крайният продукт компост е стабилно, хигиенизирано, без неприятна миризма, богато на органични съставки и подобно на хумус вещество, получено в резултат на процеса компостиране. Поради което не се предвиждат конкретни мерки за ограничаване на разпространението на миризми при съхранението на готовия продукт.

Инвестиционното предложение съдържа необходимите мерки за недопускане на здравен риск и замърсяване на околната среда.

По-значимите от тях са както следва:

- Компонент въздух:

• През време на строителство: Използване на строителна и транспортна техника, при която да са сведени до минимум вредните емисии

• През време на експлоатация: при спазване на предложените мерки и ефективен контрол и управление не се очаква наднормено замърсяване на околната среда.

* Компонент води - ИП е екологосъобразно решение за свеждане до минимум отрицателните въздействия върху околната среда, респективно върху компонент „води”. Всички предложени мерки са с оглед опазване на водите от замърсяване.
* Компонент почви: Няма източници на замърсяване на почвата. Хумустният пласт отделен при строителството, ще се използва по предназначение за обратна засипка или за оформяне на новосъздадените тревни площи; Предвидени са изпълнение на определен вид дейности, материали, СМР, мерки и завишен контрол за недопускане замърсяването на почвите.
* Растителност: При изграждане на Площадката е предвидено озеленяване. Новозасадените видове трябва да са съобразени с биологичните изисквания на отделния вид, почвени и климатични условия на района. Тревните и дървесни формации в съседство няма да бъдат нарушени от реализацията на инвестиционното намерение.
* Ландшафт: Съществуващият ландшафт няма да бъде променен. Ще се предвиди озеленяване. Предвижда се прилагане на ефективен план на управление на територията, гарантиращ спазване на строги изисквания по отношение поддържане на зелените площи. Предвидените мероприятия за възстановяване на нарушенията по време на строителството, удачното ландшафтно оформяне на терена ще допринесат за по-бързото му самовъзстановяване и приобщаване към околния ландшафт.

**13. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство, третиране на отпадъчните води).**

Инвестиционното предложение не предвижда добив на строителни материали, добив и пренасяне на енергия.

На площадката ще бъде монтирано съоръжение с цел да пречиства водата до степен, подходяща за безопасното и съхранение в резервоар за определен обем отпадни води, които периодично ще се изпомпват и транспортират до най-близката пречиствателна станция.

Прилаганата технология на компостиране се характеризира с гъвкави операции, значителна безопасност при функциониране, ниски разходи при работа и минимални количества образуван инфилтрат. Това количество ще се събира в отделен резервоар, предназначен единствено за събиране на инфилтрата от компостирането и ще се използва повторно за поливане на куповете компост. Ако има излишък на инфилтрат, който не може да се съхранява в резервоара, ще бъде изпомпван и транспортиран за третиране до най-близката пречиствателна станция.

Формиране на отпадни води може да се осъществи в следствие на валежи на територията на компостиращата площадка. Формираните води ще се събират в определен за целта басейн – ретензионен басейн. Капацитетът на басейна ще бъде определен в зависимост от количеството валежи средно за годината за територията на община Елхово по данни от БАН. Част от дъждовните води могат също да бъдат използвани за овлажняване на компостните купове по време на интензивната фаза на зреене на компоста с „висока температура“ с принудителна аерация.

Очаква се да се образуват в малки количества отпадъчни води от:

– приемната зона, където ще се измиват камионите, които влизат на площадката;

– технологични води от инсталация за предварително третиране;

– отпадни води от функционирането на WC, баня и други битови помещения

Тези отпадъчни води също ще се събират в резервоар, различен от резервоара за инфилтрата от инсталацията за компостиране и ще се третират в ПСОВ.

**14. Необходимост от други разрешителни, свързани с инвестиционното предложение.**

**Изискуемите по ЗУТ.**

С Решение №73/7/10 от 24.03.2016г. Общински съвет Елхово е разрешил изработването на ПУП. Такъв е изготвен, след което е съгласуван с „ВиК” ЕООД гр. Ямбол и с ИВН България Електроразпределителното дружество АД КЕЦ Елхово.

След одобрението на ПУП ще бъде издадена виза за проектиране и Разрешение за строеж. Следва да се изготви работен проект с план за управление на строителните отпадъци, да се получи разрешително за строеж, да се сключат договори с „ВиК” ЕООД гр. Ямбол и с ИВН България Електроразпределителното дружество АД КЕЦ Елхово да се получат съответните документи по ЗУО за регламентиране на дейността и да се изпълни процедурата по въвеждане на обекта в експлоатация.

**15.(Нова - ДВ, бр. 3 от 2006 г.) Замърсяване и дискомфорт на околната среда.**

Комфортът в околната среда представлява съвкупност от биологични и екологични фактори, функциониращи при определените природни дадености ( климат, релеф, водни тела, горски екосистеми и др.) Това са взаимоотношения, които са се изградили във времето и пряко въздействащи върху биологичните елементи в околната среда.

Дискомфорт в околната среда е възможно да се прояви по пътя на въздуха в резултат на отделянето на прах /нетоксичен/ при извършване на строителните работи на площадката и отделянето на миризма от протичащите процеси на гниене при функционирането на инсталациите.

Площадката за изграждане на инсталациите е в съседство с регионалното депо за неопасни отпадъци и на разстоянието 1200 м. от с.Добрич. Това предполага, че миризмата от протичащите процеси на гниене няма да създава дискомфорт и няма да нарушават спокойствието на хората в населеното място.

Процесите, които ще протичат на площадката не са свързани е генерирането на наднормени шумови нива.

Процесите на компостиране и предварително третиране на отпадъци на площадката ще бъдат организирани по начин, който да не влошава състоянието на компонентите на околната среда.

**16. (Нова - ДВ, бр. 3 от 2006 г., доп., бр. 12 от 2016 г., в сила от 12.02.2016 г.) Риск от аварии и инциденти.**

При извършването на дейностите и изграждането на съоръженията ще се следи за спазването на изискванията за безопасно и правилно изграждане и функциониране на съоръженията, за да не се стига до инциденти, застрашаващи околната среда и човешкото здраве.

Работата с техника, съоръжения и тежки предмети създава потенциална опасност от травми и наранявания. За намаляване на този риск на площадката стриктно ще се изпълнява изискването товро - разтоварните работи да се извършват от работници, притежаващи правоспособност за работа със съответната техника.

Предвид вероятността за наличие на леснозапалими вещества съществува риск от възникване на пожар при работа.

За функционирането на площадката при тези условия и на основание чл.35, ал.1 от Закона за защита при бедствия /обн.ДВ бр.102/19.12.2006г.,/ следва да се изготви авариен план за защита при бедствия, като и обекта да бъде оборудван с необходимите средства за противопожарна защита.

При спазване на изискванията на действащата нормативна база, касаеща безопасността на труда и при правилно функциониране на обекта, рисковете при неговата експлоатация остават минимални.

III. Местоположение на инвестиционното предложение

1. (Доп. - ДВ, бр. 3 от 2011 г.) План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях.

Приложена е скица № К00160 издадена от 02.12.2016 година

1. **Съществуващите ползватели на земи и приспособяването им към площадката или трасето на обекта на инвестиционното предложение и бъдещи планирани ползватели на земи.**

Теренът върху който ще се реализира инвестиционното предложение е общинска собственост. Не се налага приспособяване на земи на други ползватели към площадката.

ИП ще се реализира в поземлен имот № 069011, местност „Хумата” по КВС на с. Добрич, с площ 10 000 м, община Елхово, област Ямбол, акт за собственост № 3901/02.12.2016 г.

1. **Зониране или земеползване съобразно одобрени планове.**

На този етап няма информация относно други планове за бъдещо използване на имотите в близост до територията, където ще се реализира инвестиционното намерение или в близост до него, които могат да бъдат засегнати от предложението. Реализацията на инвестиционното намерение не предвижда засягане и оказване на съществено въздействие върху околните терени.

1. **(Доп. - ДВ, бр. 3 от 2011 г.) Чувствителни територии, в т. ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.**

Определената площадка е:

* извън границите на защитена територия по смисъла на Закона за защитените теритоии;
* извън район със значителен потенциален риск от наводнения;
* на повече от 1 км от водоизточници и съоръжения за питейно-битово водоснабдяване и на водовземни съоръжения за минерални води;
* не попада в район с регистрирани свлачища;
* разположена в подветрената страна и/или е на разстояние повече от 300 м спрямо обекти на здравна защита;
* разположена в подветрената страна и/или е на разстояние повече от 1 000 м спрямо обекти на здравна защита - Лечебни заведения.

**4а. (Нова - ДВ, бр. 3 от 2006 г.) Качеството и регенеративната способност на природните ресурси.**

Изграждането и експлоатацията на инвестиционното намерение не предвижда оказване на негативно въздействие върху регенеративната способност на природните ресурси.

Единственият природен ресурс, които ще се ползва са води с питейни качества. Очакваното количество на общо използваните води ще бъде в порядъка на около 21,6 куб. м./ ден.

Останалите като вис на формираните води по потоци –промишлени и др. Ще се отвеждат към локални пречиствателни съоръжение и изгребни ями.

Формираните отпадни води ще се събират в определен за целта басейн - басейн за събиране на инфилтрат от дъждовните води стичащи се от асфалтираната площадка. Капацитетът на басейна ще бъде определен в зависимост от количеството валежи средно за годината за територията на община Елхово по данни от БАН.

Като цяло реализацията и в последствие експлоатацията на инвестиционното предложение не предполага оказване на негативно въздействие върху регенеративната способност на природните ресурси в района.

1. **Подробна информация за всички разгледани алтернативи за местоположение.**

Не са разглеждани алтернативи. Теренът избран за реализация на инвестиционното намерение, напълно отговаря на изискванията за подобен тип инсталации. Теренът е избран за изграждане на инсталациите предвид следните съображения:

* Теренът се намира в непосредствено съседстводо Регионалното дено за неопасни отпадъци за регион Елхово, което ще улесни, негодния за оползотворяване отпадък от инсталациите да бъде обезвреден
* Теренът е с осигурен пътен достъп, наличие на съществуващ водопровод за осигуряване на площадката с вода и ел. захранване.
* Теренът е равнинен
* Отговаря на всички изисквания за изграждане на площадки за третиране на отпадъци

**IV. Характеристики на потенциалното въздействие (кратко описание на възможните въздействия вследствие на реализацията на инвестиционното предложение):**

1.(Изм. - ДВ, бр. 3 от 2011 г.) Въздействие върху хората и тяхното здраве, земеползването, материалните активи, атмосферния въздух атмосферата, водите, почвата, земните недра, ландшаф природните обекти, минералното разнообразие, биологичното разнообразие и неговите елементи и защитените територии единични и групови недвижими културни ценности, както и очакваното въздействие от естествени и антропогенни вещества и процеси, различните видове отпадъци и техните местонахождения, рисковите енергийни източници - шумове, вибрации, радиации, както и някои генетично модифицирани организми.

В резултат на строителството и експлоатацията на инсталациите за предварително третиране и компостиране не се очаква негативно въздействие върху хората и тяхното здраве, земеползването, материалните активи, атмосферния въздух атмосферата, водите, почвата, земните недра, ландшаф природните обекти, минералното разнообразие, биологичното разнообразие и неговите елементи и защитените територии единични и групови недвижими културни ценности, както и очакваното въздействие от естествени и антропогенни вещества и процеси, различните видове отпадъци и техните местонахождения, рисковите енергийни източници - шумове, вибрации, радиации, както и някои генетично модифицирани организми.

Избраният терен е отдалечен от населените места, което допълнително ограничава въздействието при евентуално наличие на миризми върху населението.

Мерки за недопускане и ограничаване наличието на неприятни миризми извън територията на производствената площадка при строителството и експлоатацията на инвестиционното предложение.

По време на строителство ограничаването на неприятните миризми ще се изразява в следните дейности: при сухо и ветровито време ще се извършва оросяване и овлажняване на строителната площадка, на подходите и на прилежащата към площадката пътна обслужваща инфраструктура, което ще намали нивото на праховите части и съответно миризми; ще се ограничи до минимум работата на двигатели с вътрешно горене на транспортната и строителната техника на празен ход, с оглед ограничаване на въглеродните емисии и неприятните миризми от изгорели газове.

По време на експлоатация на сепариращата инсталация – технологичният процес на същинско сепариране на ТБО е съпроводен с отделяне на неприятни миризми, които по отношение на качество на атмосферния въздух в района на депото са незначителни като количество, концентрация и характер на въздействие (вторични, краткотрайни, обратими).

Предприети са следните мерки за тяхното ограничаване извън територията на производствената площадка:

- остатъците от лентата за сортиране, които не подлежат на сепариране, ще се събират в контейнер и ще се транспортират до депото, като по този начин ще се намали отделянето на неприятна миризма;

- биологичната фракция, която постъпва на инсталацията, след нейното сепариране, ще бъде стабилизирана;

- разположението на КПП и кантара за инвестиционното предложение ще бъдат съобразени с подветрената страна на имота;

- остатъчните отпадъци от инсталацията за сепариране ще бъдат своевременно транспортирани до регионалното депо за неопасни отпадъци;

- експлоатацията на инсталацията ще осигури условия, при които доставените смесени битови отпадъци да не остават необработени за дълъг период.

В резултат на редовната експлоатация на инсталацията се очаква да се подобри и експлоатацията на Регионалното депо за неопасни отпадъци. Това ще се постигне като се отделят рециклируемите компоненти от смесените битови отпадъци и се използва стабилизираната биологична фракция за ежедневно запръстяване, в резултат на което ще се ограничат до минимум неприятните миризми.

По време на експлоатация на компостиращата инсталация – избраната технология за компостиране е съобразена с намаляване на миризмите на площадката за компостиране и извън нея. Органичният отпадък (от домакинства) и разделно събраният зелен отпадък ще се транспортира и разтоварва до площадка за съхранение с твърдо непропускливо покритие до етапа на обработка. При предварителната обработка зеления отпадък се обработва с шредер, а след това с помощта на челен товарач или с помощта на специализирано смилащо-смесващо-хомогенизиращо устройство се смесва с биоотпадъка от домакинствата (при наличие на такъв). По време на процеса не се очаква наличие на неприятни миризми извън производствената площадка.

Компостните купове ще съдържат компост, който ще бъде правилно смесен и куповете ще бъдат добре аерирани, за да се предотврати образуването на анаеробни зони и емисии на вещества, причиняващи неприятни миризми в тях.

По време на процеса на компостиране компостните купове се покриват с полупропусклива мембрана, под която се образува фин кондензационен филм, в който неприятните миризми и други газообразни вещества се разтварят и се връщат обратно в материала за компостиране, където ще продължат да бъдат разграждани. По този начин мембраната се явява ефективна бариера, която не допуска вредни емисии в атмосферния въздух и разпространение на миризми.

Като допълнителна мярка за ограничаване на миризмите се предвижда по време на ветровити дни да не се извършва преместване и обръщане на компостен материал.

Крайният продукт компост е стабилно, хигиенизирано, без неприятна миризма, богато на органични съставки и подобно на хумус вещество, получено в резултат на процеса компостиране. Поради което не се предвиждат конкретни мерки за ограничаване на разпространението на миризми при съхранението на готовия продукт.

**2. Въздействие върху елементи от Националната екологична мрежа, включително на разположените в близост до обекта на инвестиционното предложение.**

Не се очаква въздействие върху елементи от Националната екологична мрежа. Най-близо разположените защитени зони са:

БАЛАБАНА Категория: Поддържан резерват, която е на разстояние около 8 км

Местоположение:

Област: Ямбол, Община: Елхово, Населено място: гр. Елхово

Регионална инспекция по околната среда и водите (РИОСВ): Стара Загора

[ЛОНГОЗИТЕ](http://eea.government.bg/zpo/bg/area.jsp?NEM_Partition=1&categoryID=6&areaID=502) Категория: Защитена местност   
Местоположение:   
1. Област: Ямбол, Община: Елхово, Населено място: с. Бояново  
2. Област: Ямбол, Община: Тунджа, Населено място: с. Коневец  
Регионална инспекция по околната среда и водите (РИОСВ): Стара Загора

ДРЪНЧИ ДУПКА Категория: Природна забележителност която е на разстояние около 20 км

Местоположение:

Област: Ямбол, Община: Елхово, Населено място: с. Мелница

Регионална инспекция по околната среда и водите (РИОСВ): Стара Загора

Имотът, в който се предвижда да се реализира инвестиционното предложение е извън границите на защитена територия по смисъла на Закона за защитените територии, но в границите на защитена зона по смисъла на Закона за биологичното разнообразие:

На територията на Община Елхово са идентифицирани следните ЗЗ, като избраната площадка за инзграждане на инсталациите е извън обхвата им:

BG0002026 Дервентски възвишения Защитена зона по директивата за птиците

BG0000218 Дервентски възвишения 1 Защитена зона по директивата за местообитанията

BG0000217 Ждрелото на река Тунджа Защитена зона по директивата за местообитанията

BG0000195 Река Тунджа 2 Защитена зона по директивата за местообитанията

BG0002021 Сакар Защитена зона по директивата за птиците

BG0000212 Сакар Защитена зона по директивата за местообитанията

1. **Вид на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).**

Не се очаква отрицателно въздействие от реализацията на инвестиционното предложение. Осъществяването на системата за компостиране и на инсталацията за предварително третиране има изцяло положителен ефект свързан с намаляване на депонираните отпадъци на територията на общините.

Най-общо, въздействието върху компонентите на околната среда може да се оцени предварително като незначително, без кумулативно действие и локално само в района на имота. Не се засягат населени места или обекти, подлежащи на здравна защита.

**4. Обхват на въздействието - географски район; засегнато население; населени места (наименование, вид - град, село, курортно селище, брой жители и др.).**

Инвестиционното предложение ще се реализира в землището на с. Добрич, община Елхово, извън урбанизираната територия. Същото има изцяло положителен ефект и няма да засегне в негативен аспект жителите на с. Добрич и съседните населени места.

5. **Вероятност на поява на въздействието.**

Реализацията на инвестиционното предложение няма да повлияе отрицателно върху компонентите на околната среда, ефекта от него е изцяло положителен. По време на монтажните дейности е възможно само временно замърсяване чрез запрашаване на въздуха и слабо повишаване на шумовото въздействие, но то ще е минимално и краткотрайно. При правилно изпълнение на предвидените дейности по реализация на инвестиционното намерение няма да възникнат ситуации свързани с отделяне на емисии, замърсяващи компонентите на околната среда.

**6. Продължителност, честота и обратимост на въздействието.**

Не се очаква осезаемо отрицателно въздействие от реализацията на инвестиционното предложение.

Шумовото натоварване ще бъде краткотрайно в периода на строителството в дневните часове. Предвидени са всички необходими мерки, свързани с предотвратяване, намаляване или компенсиране на значителните отрицателни въздействия върху околната среда. Продължителността на въздействието съвпада с периода на строителните дейности.

При експлоатацията инвестиционното предложение ще има дълготраен положителен ефект - в посока намаляване на количествата депонирани биоразградими отпадъци и повишаване количествата на рециклираните отпадъци, както и намаляването на количеството депонирани отпадъци. Устойчиво използване на ресурсите.

Негативното въздействието на обектите на ИП върху отделните компоненти на околната среда по време на строителство и експлоатация е минимално.

7. (**Доп. - ДВ, бр. 3 от 2011 г.) Мерки, които е необходимо да се включат в инвестиционното предложение, свързани с предотвратяване, намаляване или компенсиране на значителните отрицателни въздействия върху околната среда и човешкото здраве.**

При изготвянето на инвестиционния проект за обекта да се спазят всички изисквания, условия и ограничения свързани с нормативните документи за опазване на околната среда и човешкото здраве.

При реализацията на проекта трябва да се вземат предвид следните мерки за постигане на целите в съответствие с Националната политика за управление на отпадъците:

* Чиста и здравословна околна среда;
* Интегрирано управление на отпадъците;
* Пълна отговорност на замърсителя;
* Компостиране или друга форма на оползотворяване;
* Рекултивация на терена на площадката, след евентуалното и закриване;
* Участие на обществеността.

Въздействие върху хората и тяхното здраве - За работниците е осигурено специално облекло. Движещите се машини ще са обезопасени чрез подходяща конструкция, съответните екрани и щитове, така че да се избегне възможността за механично захващане на части от тялото или работното облекло на работещите, същевременно ще бъдат и сигнализирани чрез звуков сигнал. Здравен риск от реализацията на ИП ще има единствено при изграждане на инсталациите и ще касае работещите по обекта. Очакват се временни и краткотрайни въздействия върху здравето на работещите.

Физическо натоварване и опасност от трудови злополуки, свързани с използването на тежките машини - бетоновози, булдозери, самосвали и др.

Риск от падания, травми, изгаряния и злополуки при неспазване на Наредбата за безопасни условия на труд.

Изброените неблагоприятни ефекти ще се отнасят до работещите в наетите от възложителя фирми и изпълняващи СМР. Използването на Лични предпазни средства (антифони, каски, работно облекло, обувки), изграждането на физиологични режими на труд и почивка и създаване и спазване на специфичните правила за работа с тежести, товари ще доведе до намаляване на риска.

Периодично ще се проверява изправността и годността на всички предпазни средства. За населението въздействията ще бъдат без практически неблагоприятни здравни ефекти. Шум не се очаква. Необходимо е да се предвидят адекватни мерки за елиминиране на опасността от злоумишлени действия от външни лица. Психо - емоционален ефект от изпълнението на ИП върху населението не се очаква.

В заключение, въздействието върху здравето на хората от реализацията на ИП е:

Без отрицателни въздействия върху здравния статус на населението.

Незначително по време на експлоатацията.

Въздействие върху земеползването - Не се очакват големи нарушения върху земеползването, т.к. жителите на с.Добрич използват само близките до населеното място имоти и не се очаква да има въздействие. Следователно ИП няма да доведе до нарушаване на баланса на земеделските територии в района.

Атмосферен въздух - анализ на замърсяването на атмосферния въздух показва чистотата на същия. Той не е повлиян от замърсявания от промишлен характер. По време на строителните работи не се очаква емисии на вредни вещества във въздуха, възможни са емисии от ДВГ на автомобили и трактори на обекта извършващи реализацията му.

Води - повърхностния оток се изпарява или прониква в почвата, т.к. същата е повечето скална оттича в близките дерета и реки. Изкопите са с малка дълбочина и няма да се навлезе в зоната на подземните води.

По време на строителството на обекта не се очакват силно замърсени отпадни води. Експлоатацията не е свързана с образуването на отпадъчни води.

Почви - Характерът на обекта не предполага пряко замърсяване на почвите на съседните територии. Не се очакват промени на почвеното плодородие и увреждане на почвите на околните територии, предизвикани от изграждането на инсталациите. По време на строителството строителните работи ще засегнат почвени слоеве, които се намират в строителното петно и тези, които са в непосредствена близост до него. Ще бъдат извършени определени количества изкопно-насипни работи. Трябва да се предвидят временни депа за земните маси. Необходимо е да се предвиди разделно депониране на хумусния хоризонт - част от него да се рекултивира, за укрепване на нарушените почви. Нарушенията на почвата ще са в рамките на определения терен. Не се очаква промяна в почвеното плодородие или замърсяване на почвата над допустимото.

Геоложка основа - При строителството на обекта въздействието върху геоложката среда ще се изрази в механично нарушаване на повърхностния слой при извършване на изкопни работи. Механичното нарушаване ще е в границите на обекта и терена около него. Очаква се замърсяване със строителни отпадъци.

При експлоатацията на обекта - въздействието върху геоложката среда ще се изразяват в постоянно статично натоварване на терена от изградените съоръжения и натоварване от транспортни средства.

Растителен и животински свят

В раздел III са дадени растителните и животински видове подлежащи на защита по НАТУРА 2000.

Изграждането на компостираща инсталация и на инсталация за предварително третиране на битовите отпадъци и довеждаща инфраструктура няма да окаже въздействие върху съществуващата фауна и флора.

Ландшафт

Строителството на обекта няма да наруши чувствително ландшафта на района. Необходимо е да се извършат рекултивационни мероприятия.

На територията на съоръженията и в прилежащите терени няма регистрирани паметници на културата.

Отпадъци - понастоящем, където ще се реализира проекта няма да се генерират отпадъци. При строителството на инсталациите е предвиден план за управление на отпадъците, част от проекта със следните цели:

* намаляване или ограничаване образуването на строителни отпадъци, както и степента на тяхната опасност;
* екологосъобразно третиране на генерираните строителни отпадъци;

Прогнозна оценка на предполагаемото въздействие от отпадъците е:

* незначително като характер;
* пряко като въздействие;
* локално като обхват;
* краткотрайно по време;
* възстановимо;
* без кумулативен и комбиниран ефект.

По време на строителството въздействието върху околната среда ще бъде:

* пряко като въздействие;
* незначително като ефект;
* краткотрайно по време;
* краткотрайно по продължителност.

Шум, вибрации и вредни лъчения

Всички източници на шум, с изключение на товарните коли, са съсредоточени на площадките на отделните съоръжения. При едновременна работа на някои машини може да се очаква по-високо ниво на шум, но в работната среда. При строителството не се оказва вредно въздействие от шум върху населението.

Транспортният трафик е ограничен по брой курсове и само през деня, с което не се оказва влияние върху населението.

На вибрации са подложени само работещите на строителните машини и товарните коли.

Да не се допуска дейността да засегне терени извън имота в землището на с. Добрич. Хумусът да се депонира отделно и да се оползотвори при възстановяване на засегнатите земеделски земи, при вертикална планировка и озеленяване на прилежащи терени;

Строителните отпадъци да се събират на едно определено място и да не се допуска замърсяването на околните терени с тях;

Третирането на отпадъците да става в съответствие с изискванията на ЗУО и наредбите към него;

1. **Трансграничен характер на въздействията.**

Предвид географското положение на имота и характера на инвестиционното предложение, не се очакват трансгранични въздействия, както при изграждането, така и при експлоатацията.

**Приложения:**

1. Заверено копие на скица на поземлен имот с идентификатор 069011 по кадастралната карта на с. Добрич - 1 бр.
2. Заверено копие на Акт № 3901/02.12.2016г. за общинска собственост - 1 бр.
3. Заверено копие на писмо на EVN-България - 1 бр.
4. Заверено копие на решение № 73/7/10 на Обс. Елхово - 1 бр.
5. Заверено копие на решение № 287/25/4 на Обс. Елхово - 1 бр
6. Заверено копие на проект ПУП-ПРЗ - 1 бр.